Budapest Főváros Önkormányzata Közgyűlésének 
……./2013. (……...) önkormányzati rendelete 
a Fővárosi Önkormányzat tulajdonában álló közterületek használatáról szóló 3/2013. (III. 8.) Főv. Kgy. rendelet módosításáról
Budapest Főváros Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, továbbá a magyar hősök emlékének megörökítéséről és a Magyar Hősök Emlékünnepéről szóló 2001. évi LXIII. törvény 4. § (3) bekezdésében és a mozgóképről szóló 2004. évi II. törvény 37. § (4) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 19. pontjában meghatározott feladatkörében eljárva a következőket rendeli el:
1. §
A Fővárosi Önkormányzat tulajdonában álló közterületek használatáról szóló 3/2013. (III. 8.) Főv. Kgy. rendelet (a továbbiakban: FKR) 23. §-a helyébe az alábbi rendelkezés lép:

„23. § (1) A közterület használatáért közterület-használati díjat kell fizetni, vagy szerződésben rögzített egyéb ellenszolgáltatást kell teljesíteni. A díjat vagy egyéb ellenszolgáltatást a közterület-használati hozzájárulásban rögzített időtartamra és módon a jogosult a közterület tényleges használatára, vagy a közterületen elhelyezett létesítmény tényleges üzemeltetésére tekintet nélkül köteles megfizetni, teljesíteni.

(2) A közterület-használati hozzájárulásban rögzített egyéb ellenszolgáltatást a közterület használatával értékarányosan kell megállapítani, az értékarányosság kérdésében a 10. § (1)-(3) bekezdés szerint döntésre jogosult dönt.

(3) A fizetendő közterület-használati díjat a 10. § (1)-(3) bekezdés szerint döntésre jogosult egyedi döntéssel állapítja meg a 2. mellékletben meghatározott közterület-használati díjak, a (6) – (9) bekezdésekben és a 24. §-ban foglaltak alapján, egyéb ellenszolgáltatás esetén a 2. mellékletben meghatározott díjakra, a (6) – (9) bekezdésekben és a 24. §-ban foglaltakra figyelemmel. A 2. mellékletben szereplő díjakat általános forgalmi adó nélkül kell érteni. Pályázatok esetén a rendelet mellékleteiben meghatározott összegektől eltérő díj is megállapítható azzal, hogy a pályázati eljárásban megállapított közterület-használati díj minden év július 1. napjával a Központi Statisztikai Hivatal által közzétett, előző évi éves fogyasztói árindex mértékével emelkedik. 

 (4) A Fővárosi Önkormányzat tulajdonában álló, de a Belváros-Lipótváros Budapest Főváros V. Kerület Önkormányzata illetékességi területén fekvő közterületekre a kikötői létesítmények kivételével a Fővárosi Önkormányzat és a Belváros-Lipótváros Budapest Főváros V. Kerület Önkormányzata között létrejött Fővárosi Közterület-hasznosítási Társulásban a Belváros-Lipótváros Budapest Főváros V. Kerület Önkormányzata által a rendeletében megállapított közterület-használati díjtételeket kell alkalmazni.
(5) A közterület-használati díjat a közterület-használati hozzájárulásban meghatározott tárgyidőszakra előre kell megfizetni.

(6) A 2. mellékletben meghatározott díjak 2014. július 1. napjával a Központi Statisztikai Hivatal által közzétett, 2013. évi éves fogyasztói árindex mértékével, majd ezt követően évente a tárgyévet megelőző évre a Központi Statisztikai Hivatal által közzétett éves fogyasztói árindex mértékével, a tárgyév július 1. napjával emelkednek. A díjakat a www.budapest.hu weboldalon közzé kell tenni.

(7) A 2. melléklet 7. Egyéb közterület-foglalási célú közterület-használatra egyedi elbírálás alapján megállapított díjak minden év július 1. napjával a Központi Statisztikai Hivatal által közzétett, előző évi éves fogyasztói árindex mértékével emelkednek.
(8) A közterület-használat időtartama alatt a mindenkor hatályos díjakat kell megfizetni.
(9) Amennyiben a 10. § (1)-(3) bekezdés szerint döntésre jogosult a közterület-használati díjat a 24. §-ban foglaltak alapján a hatályos díjtól eltérő mértékben állapítja meg, akkor annak összegét a mindenkor hatályos díjak százalékos mértékével is meg kell meghatároznia.”
2. §
Az FKR 24.§ (2) bekezdése helyébe az alábbi rendelkezés lép:

„(2) E rendelet alapján megállapított közterület-használati díjak legfeljebb 90%-kal csökkenthetőek:

a) a főváros érdekében végzett építési, felújítási munkálatok esetében;

b) humanitárius és karitatív célok érdekében végzett tevékenység esetében;

c) a Fővárosi Önkormányzat saját szervezetei (pl. költségvetési szervei, gazdasági társaságai) által szervezett rendezvények esetében,

d) különösen indokolt esetben, egyedi elbírálás alapján.”
3. §

Az FKR 27. § (4) bekezdése helyébe az alábbi rendelkezés lép:
„(4) Aki közterületet hozzájárulás nélkül, vagy a hozzájárulásban foglaltaktól eltérően használ, azzal szemben – a ténylegesen használt időtartamra és területre – az e rendelet szerinti közterület-használati díj tízszerese is megállapítható.”

4. §

Az FKR 33./B. §-a az alábbi új (3) bekezdéssel egészül ki:

„(3) A (2) bekezdésben és a 6. mellékletben meghatározott kikötői alapdíj 2014. július 1. napjával a Központi Statisztikai Hivatal által közzétett, 2013. évi éves fogyasztói árindex mértékével, majd ezt követően évente a tárgyévet megelőző évre a Központi Statisztikai Hivatal által közzétett éves fogyasztói árindex mértékével, a tárgyév július 1. napjával emelkedik. A díjat a www.budapest.hu weboldalon közzé kell tenni.”
5. §

Az FKR a következő új 36/B. §-sal egészül ki:

„36/B. § E rendelet 23. §-ának, 24.§ (2) bekezdésének, 27. § (4) bekezdésének és 33/B. § (3) bekezdésének, továbbá a 2. mellékletének a Fővárosi Önkormányzat tulajdonában álló közterületek használatáról szóló 3/2013.(III.8.) Főv. Kgy. rendelet módosításáról szóló …/2013. (… …) Főv. Kgy. rendelettel megállapított rendelkezéseit a Fővárosi Önkormányzat tulajdonában álló közterületek használatáról szóló 3/2013.(III.8.) Főv. Kgy. rendelet módosításáról szóló …/2013. (… …) Főv. Kgy. rendelet hatálybalépését megelőzően indult, folyamatban lévő eljárásokban is alkalmazni kell.”
6. §
Az FKR 2. melléklete helyébe e rendelet 1. melléklete lép.
7. §
Az FKR 6. melléklete helyébe e rendelet 2. melléklete lép.

8. §

E rendelet a kihirdetését követő napon lép hatályba.

INDOKOLÁS
Általános indokolás

A közterület-használat alapvetően fontos közösségi ügy, mert a közterületek korlátozott mértékben állnak rendelkezésre, és ezért kiemelten fontos hosszútávon rendezni a hasznosításából származó bevételek kérdését.

Részletes indokolás

1. - 3. §-hoz

A rendelet meghatározza a közterület-használati díjszámítás módját, inflációkövetését, valamint az egyes szerződések díjkövetését, ezzel hosszútávra rögzíti a Fővárosi Önkormányzat díjigényét. 
4. §-hoz

A kikötői létesítmények különös közterület-használati szabályait az általános inflációkövetési szabályokra nézve szükséges módosítani.

5. §-hoz

Az új szabályozás mihamarabbi megteremtése érdekében a folyamatban lévő ügyekre is kiterjed a rendelet hatálya.

6. §-hoz

A rendelet megállapítja a tavalyi évi éves infláció mértékével (5,7 %) történő emelés alapján az új díjtételeket, továbbá jelzésre kerül az inflációkövetési szabály.
7. §-hoz

A kikötői alapdíj nem változik tekintettel annak 2013. május 1-jével történt hatályba lépésére, de az inflációkövetés szabálya jelzésre kerül a jövőre nézve.
8. §-hoz

A rendelet hatályba lépésről rendelkezik.

